स्वाधीनता एक बहुधारदार अवधारणा है। जब भी यह खड़ी हुई, कुछ से स्वाधीनता हासिल हुई, कुछ की स्वाधीनता टाली गई और कुछ की स्वाधीनता छीनी गई। अब तक के अनुभव बताते हैं कि ‘सब की स्वाधीनता’ की धारणा ले कर जो चले वे इतिहास में बड़े अकेले रहे हैं। इसे कभी आदर्शवाद से अधिक नहीं माना गया। आज स्वाधीनता के महादृश्यों के बीच देखा जा सकता है कि स्वाधीनता ‘अभिव्यक्ति की स्वाधीनता’ में सिकुड़ चुकी है और अधिकार वस्तुत: मानवाधिकार या उपभोक्ता के अधिकार में सीमित हो गए हैं। मनुष्य के स्वाधीनता बोध का व्यापक क्षय हुआ है, इस पूरे मामले को ‘स्वाधीनता विडंबना’ कहा जा सकता है।